FI Euroopan unionin virallinen lehti L 121/1

KOMISSION ASETUS (EU) N:o 421/2010,

annettu 17 päivänä toukokuuta 2010,

asetuksen (EU) N:o 53/2010 muuttamisesta villakuoreen saalisrajoitusten osalta Grönlannin vesillä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan unionin vesillä ja Euroopan unionin aluksiin sellaisilla vesillä, joilla saalisrajoitukset ovat tarpeen, sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2010 sekä asetusten (EY) N:o 1359/2008, (EY) N:o 754/2009, (EY) N:o 1226/2009 ja (EY) N:o 1287/2009 muuttamisesta 14 päivänä tammikuuta 2010 annetun neuvoston asetuksen (EU) N:o 53/2010 (1) ja erityisesti sen 5 artiklan 4 kohdan,

sekä katsoo seuraavaa:

(1) Unionin villakuoreen kalastusmahdollisuudet ICES-alueilla V ja XIV sijaitsevilla Grönlannin vesillä vahvistetaan väliaikaisesti asetuksen (EU) N:o 53/2010 liitteessä I B nollaksi tonniksi. Saman asetuksen 5 artiklan 4 kohdan mukaan komissio vahvistaa kyseiset kalastusmahdollisuudet heti kun kyseisen kalastuksen suurin sallittu saalis (TAC) on vahvistettu.

(2) Euroopan yhteisön sekä Tanskan hallituksen ja Grönlannin maakuntahallituksen välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn pöytäkirjan (2) mukaisesti unionin osuus villakuoreen TACista ICES-alueilla V ja XIV sijaitsevilla Grönlannin vesillä on 7,7 prosenttia.

(3) Komission Grönlannin viranomaisilta saamien tietojen mukaan TACiksi on vahvistettu 150 000 tonnia, joista Grönlanti myöntää pöytäkirjassa vahvistetun osuuden mukaisesti unionille 11 550 tonnia kalastettavaksi 30 päivään huhtikuuta 2010 asti.

(4) Ottaen huomioon Euroopan unionin ja Islannin välisten vuoden 2009 kalastusneuvottelujen päätelmiä koskeva, 16 päivänä lokakuuta 2009 tehty pöytäkirja ja erityisesti edellisen kalastuskauden jäljellä oleva Islannille kuuluva 21 624 tonnin määrä villakuoretta, on aiheellista siirtää unionille vuoden 2010 osalta kuuluvat villakuoreen kalastusmahdollisuudet Islannille.

(5) Sen vuoksi asetuksen (EU) N:o 53/2010 liitettä I B olisi muutettava.

(6) Jotta kalastustoiminta ei keskeytyisi, tämän asetuksen olisi tultava voimaan välittömästi sen jälkeen, kun se on julkaistu, ja sitä olisi sovellettava 1 päivästä tammikuuta 2010,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EU) N:o 53/2010 liitteessä I B oleva villakuoretta Grönlannin vesillä ICES-alueilla V ja XIV koskeva kohta seuraavasti:

”Laji : Villakuore Mallotus villosus Alue : Grönlannin vedet alueilla V ja XIV (CAP/514GRN) EU 11 550 (3) TAC Ei sovelleta

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2010.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä toukokuuta 2010. Komission puolesta José Manuel BARROSO Puheenjohtaja

(1) EUVL L 21, 26.1.2010, s. 1.

(2) EUVL L 172, 30.6.2007, s. 4.

(3) Myönnetty Islannille. Pyydettävä 30 päivään huhtikuuta 2010 mennessä.”